كبرت فمدينة طنجة ولي هي مدينة محافظة بحال كاع الشمال مقارنة بباقي المدن، كاع المدة لي دوزت فالمدرسة كانو البنات كيكلسو بوحدهم والدراري بوحدهم، وفالساحة كذلك كل جندر كيلعب بوحدو، وإلى شي بنت كيعجبها تريح مع الدراري وتلعب معاهم فراه إما خاص تكون بحال مليكة الحشايشي أو غادي ينعتو فيها بلي راه حالها على ربعة، فالإعدادي واحد العام قراونا كل جندر بوحدو، أقسام البنات بوحدها وأقسام الدراري بوحدهم شوف شكون فتى عليهم هاد الفتوة الداعشية داك الوقت، وحيت مكانش فايسبوك والإسلاميين باقي ماوصلو للحكم والمواقع الحداثية لي ترد من الأمر فضيحة باقا مكايناش دازت الأمور في سلام على الإدارة، غير هو مادازتش في سلام علينا حنا كمراهقين لي فالوقت لي كان خاصنا نريبو الحاجز لي بينا وبين الجنس الآخر، لقيناه زاد كبر وتعلى وولات فرص الإختلاط قليلة وهادشي أثر على علاقتنا بالجنس الآخر من بعد. داك الوقت قبل الفيسيدي وثورة القنوات الدينية ولكن مع ذلك كانو بزاف ديال البنات بالدرة بالإظافة إلا انه بزاف كانو واليديهم تزادو فالقرى ودخلو للمدينة صغار وخدمو وتزوجو، لذا فقيم الحشمة والوقار والعفة والميزوجينية كانت حاضرة وبزاف وقلال البنات لي كملو قرايتهم وخدموا ودارو حياة عملية أغلبهم تزوجوا وولاو ربات بيوت أو مشاو لاوروبا ولاو عاملات وربات بيوت تم، وحتى الدراري كذلك، ومقارنة بينا وبين ولاد وبنات الداخل خصوصا المدن الكبيرة والمحضرة بحال مكناس وفاس وكازا والرباط وغيرهم كانو بحال أوروبا بالنسبة لينا من ناحية مشاركة المرأة فالفضاء العام والإختلاط، الشماليين عموما كانوا بحال الى عايشين فطورابورا. ولكن الملاحظ من خلال الإحتجاجات التلاميذية مؤخرا أنه كابر جيل كيعيش نوع من المساواة بين المرأة والرجل وكيتشاركو بجوج فأي حاجة، وهادشي لي شفناه من خلال حضور البنات وسط المظاهرات ومن خلال مشاركتهم فتخسار الهدرة فالفضاء العام دون خجل، ولي كان حكر على الذكر، وهادشي راه زين ومفرح ومبهج على الأقل مابقاش واحد القمع كيتمارس على المرأة فالفضاء العام ويتصرف فيه الراجل بحال الى هو مولاه، بالإظافة إلا ان الإختلاط راه مهم وبزاف فتكوين بنادم مقاد عندو نفسية مقادة شوية، وشابع من بعضياتو ماشي يهبط السروال عند أقرب فرصة يختلي بيها جنس بآخر. 
مظاهرات التلاميذ وتخسار الهدرة فالشعارات ديالهم بينو بلي طالع جيل كيعيش نوع من المساواة الحقيقية بين البنات والدراري